Мирослав Цирба

**Мирослав Цирба** (*19. марец 1946—†12. новембер 2020), ґлумец-аматер, маляр-аматер, новинар, публициста, роботнїк у култури.
		

## Биоґрафия

Мирослав Цирба народзени 19. марца 1946. року у Шидзе. Оцец Данил и мац Цецилия родз. Дорокгази. Мирослав мал и брата Евґена.

У родзеним месце Мирослав закончел основну школу и ґимназию и потим постал студент на Висшей педаґоґийней школи, напрям биолоґиї у Беоґрадзе дзе и дипломовал.  

Перше роботне место му було у Природняцким музею у Беоґрадзе, а 1969. року Мирослав Цирба прешол на роботу до Рускей редакциї Радио Шиду дзе робел як новинар и редактор. 

Року 1977. Мирослав Цирба прешол до НВУ *Руске слово* дзе бул новинар дописователь зоз Сриму и вон идуци 22 роки информовал зоз сримского подруча. Мирослав Цирба барз добре познал културни живот и прешлосц Руснацох у Шидзе и околних валалох а под час своєй новинарскей роботи вон бул и схопни публициста хтори о Сриме, Шидзе и Руснацох у тих крайох написал велї значни статї.  

Мирослав Цирба ше, пре нарушене здравє, пензионовал 1999. року а у редакциї *Руского слова* остал запаметани як цихи и компетентни колеґа. 

Мирослав Цирба ше 1978. року винчал зоз Гелену родз. Чордаш и у малженстве мали сина Мирослава и дзивку Наташу.

## Анґажованє у културним живоце

Мирослав Цирба бул активни член музичней и драмскей секциї КПД *Дюра Киш* у Шидзе. Єден час вон бул и на функциї секретара того дружтва. 

Ґлумиц почал ище як ґимназиялєц у Шидзе а першу замерковану улогу Мирослав Цирба витворел у КПД *Дюра Киш* 1965. року у театралним фалаце Михайла Ковача *На швитаню* у улоги Данила. Фалат режировал його брат Евґен Цирба а Мирослав бул и автор сценоґрафиї и бул задлужени за шминканє ґлумцох. Потим ушлїдзели числени театрални фалати дзе Мирослав Цирба мал замеркованчи витвореня: *Ожлосцена фамелия* (1969) у режиї Дюри Папгаргая як Трифун, потим шлїдзели фалати *Мац служнїца* (1970), та *Вила Лала* (1974), та *Чудо у Шарґану* у режиї Дюри Папгаргая як проєкт Новосадскей сцени АРТ *Дядя* дзе Мирослав Цирба мал улогу Вилотиєвича, а з истим режисером Мирослав Цирба ґлумел и у театралним фалаце *Камень за под главу* (1979).
## Подобова творчосц

Мирослав Цирба мал од младосци прихильносц ґу подобовей уметносц, творел як маляр аматер. Райзовал и мальовал природу и портрети. Викладал свойо роботи на колективних виставох у Шидзе при КПД *Дюра Киш*, у Новим Садзе, Руским Керестуре, Коцуре и Вербаше. Вирабял сценоґрафиї за манифестациї *[[Фестивал рускей култури Червена ружа|Червена ружа]]*, як и за 14 театрални представи хтори давани у рамикох КПД *Дюра Киш* у Шидзе.

Мирослав Цирба умар 12. новембра 2020. року у Шидзе. Поховани є на гракокатолїцким теметове у Шидзе. 

## Литература
* Мирослав Цирба (1946-2020), новини *Руске слово, 20. новембер 2020,* бок. 18

## Вонкашнї вязи
* Красни памятки на новинарски днї, Вл. Дїтко, новини *Руске слово, 1. фебруар 2019.*
* Театер познал як свойо обисце, Вл. Дїтко, новини *Руске слово, 9. новембер 2020.* 
* Премиєра, Дюра Латяк, новини *Руске слово, 1. фебруар 2018.*
* Умар Мирослав Цирба, Вл. Дїтко, *Рутенпрес, 12. новембер 2020.*
## Ґалерия

M. Cirba, J. Bucko, D. Hardi and G. Koljesar.jpg|Мирослав Цирба, Янко Бучко, Данил Гарди и Гавриїл Колєсар
MIROSLAV CIRBA малює.jpg|Мирослав Цирба у хвилькох кед, як пензионер, уживал у своїм гобию.


## Референци


Катеґория:Руснаци у Сербиї
Катеґория:Шидянє
Катеґория:Ґлумци аматере
Катеґория:Маляре
Катеґория:Новинаре
Катеґория:Публицисти
Катеґория:Дїяче у култури
Катеґория:19. марец
Катеґория:Народзени 1946
Катеґория:12. новембер
Катеґория:Умарли 2020